Tilastokeskus - 5. Tietotekniikkataidot, rekrytointi ja palveluiden osto
Etusivu > Tilastot > Tiede, teknologia ja tietoyhteiskunta > Tietotekniikan käyttö yrityksissä > 2016 > 5. Tietotekniikkataidot, rekrytointi ja palveluiden osto
5. Tietotekniikkataidot, rekrytointi ja palveluiden osto
Yrityksistä 24 prosentilla oli omassa henkilökunnassaan tietotekniikka-ammattilaisia keväällä 2016. Edellisen vuoden aikana tietotekniikka-ammattilaisia 1) oli rekrytoinut tai yrittänyt rekrytoida yhdeksän prosenttia yrityksistä. Erityisen usein rekrytoitiin informaation ja viestinnän toimialan yrityksissä (59%) ja suurimmissa yrityksissä (28%).
Kuvio 18. Yrityksen omassa henkilöstössä tietotekniikka-ammattilaisia¹
Tietotekniikkakoulutuksen tarjonta omalle henkilökunnalle on hyvin tavallista yrityksissä. IT -ammattilaisille koulutusta tarjosi 56 prosenttia kaikista niistä yrityksistä, joilla on omassa henkilöstössään IT-ammattilaisia. Muulle henkilöstölle tietotekniikkakoulutusta tarjosi 31 prosenttia kaikista yrityksistä.
Tietotekniikka-toimintoja teetettiin hyvin laajasti yrityksen ulkopuolisella työvoimalla. Yrityksiltä kysyttiin eri tietotekniikkatoimintojen tekemisestä kokonaan tai pääosin omalla työvoimalla tai kokonaan tai pääosin ulkopuolisella työvoimalla. Kysytyistä toiminnoista ainoastaan toimisto-ohjelmien tukea teki useampi yritys pääosin omalla (58%) kuin ulkopuolisella työvoimalla (30%). Kaikkein yleisimmin pääosin ulkopuolisella työvoimalla teetettiin tietoturva (60%), web-ratkaisujen tuki (58%) ja web-ratkaisujen kehittäminen (59%).
Kuva 19. Oman ja ulkopuolisen työvoiman käyttö tietotekniikkatoiminnoissa vuonna 2015¹
ISSN=1797-2957. 2016, 5. Tietotekniikkataidot, rekrytointi ja palveluiden osto . Helsinki: Tilastokeskus [viitattu: 8.12.2019].
Saantitapa: http://www.stat.fi/til/icte/2016/icte_2016_2016-11-30_kat_005_fi.html